VIDEO: जिस मंच पर थे पीएम मोदी-नीतीश, वहीं मौजूद थी बेल पर रिहा JDU की MLC मनोरमा देवी  
पीएम मोदी के गया का चुनावी दौरा फिर चर्चा में
मंच पर दिखी बेल पर रिहा जेडीयू की मनोरमा देवी
आदित्य सचदेव की हत्याकांड की आरोपी है मनोरमा देवी
लोकसभा चुनाव 2019 के मद्देनजर प्रधानमंत्री नरेंद्र मोदी का बिहार के गया में चुनावी दौरा एक बार फिर चर्चा में आ गया है. बिहार के गया जिले में पीएम मोदी जिस मंच से भाषण देने पहुंचे थे, उस मंच पर एक ऐसा चेहरा भी दिखा जो रोड रेज के मामले से जुड़े एक अन्य मामले में जमानत पर बाहर है और जिसे नीतीश कुमार की पार्टी ने निलंबित कर दिया था. हालांकि उनका निलंबन बाद में खत्म हो गया. बुधवार को गया में पीएम मोदी के मंच पर आदित्य सचदेव की हत्याकांड की आरोपी जेडीयू की एमएलसी मनोरमा देवी भी दिखी. पीएम मोदी की ठीक पीछे वाली कुर्सी पर मनोरमा देवी बैठी हुई थी. बता दें कि आदित्य सचदेव हत्याकांड के बाद अवैध शराब रखने की आरोपी मनोरमा देवी जमानत पर अभी बाहर है और इसी मामले की वजह से जदूय ने उसे निलंबित कर दिया था. 
2 अप्रैल को गया के गांधी मैदान में आयोजित एनडीए की रैली थी. मंच पर एनडीए के घटक दलों के सभी नेता मौजूद थे. मंच पर पीएम मोदी के साथ-साथ उसी पंक्ति में नीतीश कुमार, सुशील मोदी और रामविलास पासवान बैठे थे. ठीक पीएम मोदी के पीछे वाली कुर्सी पर मनोरमा देवी बैठी हुई नजर आई. जो वीडियो सामे आया है, उसमें साफ दिख रहा है कि मनोरमा देवी हरे रंग की साड़ी में है. बता दें कि पटना हाईकोर्ट से मनोरमा देवी जमानत पर है. 
दरअसल, मनोरमा देवी के बेटे ने बेटे रॉकी यादव ने आदित्य सचदेवा की हत्या कर दी थी. इसके बाद मनोरमा देवी के घर पर छापेमारी हुई थी, जिसके बाद अवैध शराब बरामद हुए थे और इसी मामले में मनोरमा देवी को जेल भेज दिया गया था. आदित्य सचदेवा हत्याकांड मामले ने बिहार की सियासत में बड़ा भूचाल ला दिया था. उस वक्त बिहार सरकार पर विपक्ष को हमला करने के कई मौके मिल गए थे. उस वक्त बीजेपी विपक्ष में थी और बीजेपी ने नीतीश सरकार पर इस मामले को लेकर खूब बवाल काटा था. मगर आज बीजेपी, जदयू के साथ सरकार में है. 
इतना ही नहीं, कोर्ट ने भी बिहार सरकार को फटकार लगाई थी और काफी समय तक इस मामल में सियासत गर्म था. गौरतलब है कि साल 2016 में ओवरटेकिंग को लेकर हुए विवाद में 12वीं के छात्र आदित्य सचदेवा की गोली मारकर हत्या हुई थी. उस वक्त सचदेवा अपने दोस्तों के साथ स्विफ्ट कार से घर लौट रहा था. इस मामले में रॉकी के पिता बिंदी यादव और उसके बॉडीगार्ड की भी गिरफ्तारी हुई थी. 
ज़रा देखिए इस फ़ुटेज को मंच पर प्रधानमंत्री नरेंद्र मोदी और बिहार के मुख्यमंत्री नीतीश कुमार के पीछे बैठी महिला जनता दलयूनाइटेड की विधान पार्षद मनोरमा देवी है जो घर में अवैध शराब रखने के आरोप में नीतीश सरकार में ही जेल गई थी और फ़िलहाल बेल पर हैं।इनका बेटा राकी यादव हैं । pic.twitter.com/n6QSiwlxXg
इससे पहले बिहार के बेगूसराय में भी बीजेपी के मंच पर एक ऐसा ही नजारा देखने को मिला था. बीते दिनों मुजफ्फरपुर बालिका गृह कांड में आर्म्स एक्ट के तहत आरोपी बिहार समाज कल्याण मंत्रालय की पूर्व मंत्री मंजू वर्मा बीजेपी उम्मीदवार और केंद्रीय मंत्री गिरिराज सिंह के साथ मंच साझा करती दिखी थी. बेगूसराय में एक जनसभा के दौरान गिरिराज सिंह के मंच पर जमानत पर रिहा मंजू वर्मा भी थी. 
बेगूसराय लोकसभा सीट पर एनडीए के उम्मीदवार गिरिराज सिंह जब अपने विरोधियों पर हमला बोल रहे थे और यह कह रहे थे कि उनकी लड़ाई जेल और बेल (जमानत) वालों से हैं. उसी मंच पर उनके साथ बिहार सरकार की पूर्व समाज कल्याण मंत्री मंजू वर्मा भी बैठी थी, जो हाल ही में आर्म्स एक्ट के मामले में जमानत पर जेल से रिहा हुई है. बता दें कि मंजू वर्मा को मुजफ्फरपुर कांड में आर्म्स एक्ट के तहत गिरफ्तार किया गया था.